CELEX: 62021TN0214
Language: hu
Date: 2021-04-19 00:00:00
Title: T-214/21. sz. ügy: 2021. április 19-én benyújtott kereset – Múka kontra Bizottság

2021.6.21.   
            
            
               HU
            
            
               Az Európai Unió Hivatalos Lapja
            
            
               C 242/50
            
         
      2021. április 19-én benyújtott kereset – Múka kontra Bizottság
      (T-214/21. sz. ügy)
      (2021/C 242/71)
      Az eljárás nyelve: angol
      
         Felek
      
      
         Felperes: Ondřej Múka (Prága, Cseh Köztársaság) (képviselő: P. Kočí ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a 2021. február 21-i C(2021) 1320 final európai bizottsági határozatot és a 2020. október 27-i COMP/B2/JP *Gestdem 2020/5901 határozatot, amelyek megtagadják a felperes által kért dokumentumokhoz való azon hozzáférést, amely az 1049/2001/EK rendelet alapján előterjesztett, 2020. szeptember 17-én kelt kérelmen és a 2020. november 12-én kelt megerősítő kérelmen alapul;
               
            
                  —
               
               
                  kötelezze az Európai Bizottságot arra, hogy az ítélet jogerőre emelkedésétől számított 30 napon belül bocsásson a felperes rendelkezésére minden olyan információt és dokumentumot, amelyeket a 2020. szeptember 17-én kelt kérelmében igényelt, és
               
            
                  —
               
               
                  az Európai Bizottságot kötelezze saját költségei viselésére, valamint arra, hogy az ítélet jogerőre emelkedésétől számított 30 napon belül térítse meg a felperes részéről felmerült költségeket.
               
            
         Jogalapok és fontosabb érvek
      
      Keresetének alátámasztása érdekében a felperes hét jogalapra hivatkozik.
      
                  1.
               
               
                  Az első jogalap azon alapul, hogy az 1049/2001/EK rendelet (1) 4. cikkének (3) bekezdése szerinti kivételre nem lehet hivatkozni, mivel mindkét olyan bejelentési eljárás, amelyek alapján az Európai Bizottság kibocsátotta a bejelentési határozatokat, már befejeződött.
               
            
                  2.
               
               
                  A második jogalap azon alapul, hogy az Európai Bizottság elmulasztotta lefolytatni a szóban forgó dokumentumok konkrét és egyedi vizsgálatát, továbbá nem szolgált konkrét indokolással arról, hogy a szóban forgó dokumentumok hozzáférhetővé tétele konkrétan és ténylegesen miként veszélyeztetné az 1049/2001/EK rendelet 4. cikke által védeni kívánt érdekeket.
               
            
                  3.
               
               
                  A harmadik jogalap azon alapul, hogy a Bizottság megsértette az 1049/2001/EK rendeletben foglalt rendelkezéseket és e rendelet azon célját, hogy a lehető legteljesebb mértékben érvényre juttassa a dokumentumokhoz való nyilvános hozzáférés jogát. Az Európai Bizottság az 1049/2001/EK rendeletben foglalt kifejezett követelmények ellenére nem biztosította, hogy a lehető legegyszerűbb módon és a lehető legszélesebb körben gyakorolni lehessen a dokumentumokhoz való nyilvános hozzáférés jogát. Ezáltal az Európai Bizottság megsértette az 1049/2001/EK rendelet (4) és (11) preambulumbekezdését, valamint 1. cikkének a), b) és c) pontját.
               
            
                  4.
               
               
                  A negyedik jogalap azon alapul, hogy az Európai Bizottság nem tett eleget annak a kötelezettségnek, hogy a kért dokumentumokat legalább részlegesen tegye hozzáférhetővé, amikor a kért dokumentumok mindegyike vonatkozásában megtagadta a hozzáférést, anélkül hogy e tekintetben megadta volna a szükséges indokolást. Ezáltal az Európai Bizottság megsértette az 1049/2001/EK rendelet 4. cikkének (6) bekezdését.
               
            
                  5.
               
               
                  Az ötödik jogalap azon alapul, hogy az Európai Bizottság vizsgálati stratégiáinak veszélyeztetésével kapcsolatos kockázat nem áll fenn. A felperes információ iránti kérelmének az volt a tárgya, hogy hozzáférhessen a Cseh Köztársaságban a megújuló energiaforrásokból előállított villamos energia támogatásának megfelelőségére, továbbá a beruházások belső megtérülési rátájának értékeivel kapcsolatos számításokra vonatkozó dokumentumokhoz, valamint egyéb, konkrétan megjelölt dokumentumokhoz, nem pedig az Európai Bizottság döntéshozatali folyamatával vagy annak konkrét vizsgálati stratégiáival, az ügyek előzetes értékeléseivel vagy az eljárási cselekmények ütemezésével kapcsolatban kért információt.
               
            
                  6.
               
               
                  A hatodik jogalap azon alapul, hogy az (EU) 2015/1589 rendelet (2) nem tiltja az 1049/2001/EK rendelet alapján kért dokumentumok rendelkezésre bocsátását. Ezért az Európai Bizottság az 1049/2001/EK rendelettel összhangban köteles lett volna eleget tenni a kérelemnek és a megerősítő kérelemnek.
               
            
                  7.
               
               
                  A hetedik jogalap azon alapul, hogy az Európai Bizottság által a felperessel szemben támasztott azon követelmény, hogy bizonyítsa a kért dokumentumok hozzáférhetővé tételéhez fűződő nyomós közérdeket, ellentétes az 1049/2001/EK rendelettel és annak elveivel. Ráadásul a jelen ügyben (a kért dokumentumok hozzáférhetővé tételéhez fűződő) nyomós közérdek fennállása a jogalkotási eljárás és a közpénzekkel való gazdálkodás ellenőrzésében nyilvánul meg. Az ilyen érdek elsőbbséget élvez az Európai Bizottság által hivatkozott bármely kivétellel szemben, és nagymértékben függ a felperes által kért dokumentumoktól.
               
            
         (1)  Az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendelet (HL 2001. L 145., 43. o.; magyar nyelvű különkiadás 1. fejezet, 3. kötet, 331. o.).
      
         (2)  Az Európai Unió működéséről szóló szerződés 108. cikkének alkalmazására vonatkozó részletes szabályok megállapításáról szóló, 2015. július 13-i (EU) 2015/1589 tanácsi rendelet (HL 2015. L 248., 9. o.).